## L’IVC presenta en el Teatre Arniches ‘Maror’, de Rodolf Sirera, dirigida pel dramaturg alacantí Juan Luis Iborra

*** L’obra es podrà vore el divendres 9 de maig a les 20:30 hores
* El públic familiar té una cita amb el teatre el dissabte 10 de maig, a les 19:30 hores, de la mà de *Mr. Bo***

La Conselleria d’Educació, Cultura, Universitats i Ocupació, a través de l’Institut Valencià de Cultura, oferix dos propostes de teatre els dies 9 i 10 de maig en el Teatre Arniches: *Maror*, de Rodolf Sirera i l’espectacle familiar *Mr. Bo*.

El divendres 9 de maig, a les 20:30 hores, Zircó Produccions i Elcoshow presenten *Maror*, del dramaturg valencià Rodolf Sirera, guanyador del Premi Nacional de Teatre concedit per la Generalitat de Catalunya en 1997 per esta peça. L’obra està dirigida pel dramaturg, guionista i director de cine i teatre alacantí Juan Luis Iborra.

Lola Moltó, Josep M. Casany, Paloma Vidal, Sergio Caballero i Paula Braguinsky donen vida als personatges d’esta obra que combina la comèdia, el drama i el suspens per a narrar una història en la qual el públic entrarà en vint-i-quatre hores de la vida d’una família aparentment feliç i acomodada, a on el canvi que proposa fer Isabel en la seua vida professional els produirà un verdader terratrémol.

*Mr. Bo* és la segona proposta de l’Arniches per al cap de setmana, en el marc de la seua programació ‘I... per a tots’, per a públic de totes les edats. En clau de teatre gestual i de màscares, el dissabte 10 de maig a les 19:30 hores, la companyia Marie de Jongh Teatroa, Premi Nacional d’Arts Escèniques per a la Infància i la Joventut 2018, presenta esta proposta guardonada amb el Premi al millor espectacle de la Mostra d’Igualada 2024.

L’obra, escrita i dirigida per Jokin Oregi, és una didàctica reflexió sobre el poder, a través de la figura de Mr. Bo, el xiquet que mai va escoltar un ‘no’, pensada per a tota la família i especialment per a xiquets a partir de 4 anys.

Les entrades per a Maror es poden adquirir en la web de la [taquilla de l’IVC](https://taquilla.ivc.gva.es/es/espectaculo/zirco-produccioneselcoshow-presenten-maror/ZIRCO25) igual que les de [Mr. Bo](https://taquilla.ivc.gva.es/es/espectaculo/marie-de-jongh-presenta-mr-bo/MARIE).

Fecha: 07/05/2025